Nazapa Zeso,
Zouao,
Tiaco,
Pedoro quenarrarideni Zeso poua uatimade mota madimanauiuarri bacco zippanimanabote naza qqui toquenarrari.
Pouadeni tesse madimanauiza madirra uapi taha toqueriqqui narrari.
Nauizapa zodeodenicca marinarra maridedeni Zesocca madirra tezerre arrauarri uati arrauarri uati quenarrari.
Naraha Zeso bacco naniui qqui toquenaza uatizemanarrari:
—A,
Zeso bacco naniui −quenazapa pouaza nirra quenauiuarrine pouauarri domo toqquerrizarrari.
Nazapa Zeso pouadeniza uati tarrari:
—Nirra,
nerrecotoui arriuarri uati arriuarri uati tiquenarraronerre?
−naui nade.
Nauiza madirra orraria Zesoza uati tarrari:
—Oua Maride,
occa erredeni tiaza ouaccarronarraripa.
Poua bodiza tocorime madizarrari.
Narrarirrine atti cappirarrari.
Poua dama inaza rrazirema cco inacossazapa namiza edima boua nazapa poua arrari ssaborrene tocca tocca narrari,
ino ccado-do-do narrari,
assirema ccara-ra ccara-ra narrari.
Occa erredeni nama nama naza tetimadedeniza uati onarraropa:
“Occa erredeni poua bodicca zosse tininemanarro” onaraha ssamoqquiri naparra −naui nade imehi atti.
Nazapa Zesoa:
—Rraho,
madirra bazima Deoza rrehe tiquenanissa terrerani.
Tiadeni mari mari ohocanabaqqui naraha nerrecoma neza ticauatterapazerre?
Ticcadeni rrehenirri parrirenissa terrerezape ouaza ocassera teraha nema nehe onauana-zanaponiuarrinequi?
−nanarra:
—Rrari,
ticca erredeni ouaza teccarronarro!
−naui nade Zeso.
Nama nazapa pouauarri erredeni eccarronemanarrari.
Naraha tocorime Zeso qqui tazapa erredeni quiza inanarrari.
Namiza touedimarrari.
Deue narizazapa arrari ssaborrene toccarrari.
Nazapa coma tarrari imehiza Zeso uati tarrari:
—Poua coma tauicca abazico nerrecoma canaui?
−narrari.
Naraha imehi attipa:
—Bazira tazamade −naui nade.
—Uarrirriraza quiza inanazapa zippoza naco ihinassonizana narrari.
Passoza naco ihinassonippa nanarra narrari,
inanazoqqueuiuarrine.
Nezape Zeso tiana nauato tinanitide.
Iaza teti uana tarri,
ia acco ticanabaqquiniuarrine −naui nade Zesoza.
Naraha Zesopa:
—Rraho,
tettipe ouaza:
“Tiana nauato tinanitide” tarraro nema terrerarri.
Madirrapa poua bodi Deoza rrehe nauissa tazapa nauato tarrari:
“Deopa uima bazima inananiuarrine parrireui” narrari −naui nade Zeso.
Nazapa imehia atti moui taza uati tarrari:
—Rrehe,
Deopa parrireui!
onarraro.
Naraha obodi acco ticanarri,
occa rrehenirri todacorani naniuarrine −naui nade.
Nazapa Zeso qqui tanarra madirra pouaza queriqquirronaui touapiui naui qqui tazapa tocorime zosse ininerrari.
Poua attipa:
—Tocorime,
touaribo tonadidide,
touebeno totonassamode,
tia zosse onarraro.
Erredeni tineborro!
Tiqquenezape tiqquezimanipoma-rrerarri,
onarraro!
−naui nade Zeso.
Nazapa tocorime rroua narrari.
Pouarrine erredeni uatiacossaza dari-ri-ri nazapa qquenarrari.
Nazapa erredeni pina uatiarrarissa naha ponarrari.
Nama nazapa:
—Uatiaui −quenarrari nade.
Naraha Zeso erredeni zepeza dama inazapa nomi taha inatema narrari.
Naza zotode Zeso ozauarri toqquezimanizapa poua uatimadedeni motaha:
—Nerrecotoui iaha arrarrari erredeni bodicca zosse inineuiuarrine iparrire-rrerapa?
−quenarrari.
Nazapa Zeso attia:
—Nama nauicca zosse tininemanauiuarrinepa Deoza uati tiquenezana toqquena taui −naui nade Zeso.